Anònim/La Canson dël Baron Litron
Artorn a la tàula

La Canson Dël Baron Litron (Leutrum) 

'Ndrinta 'd Turin, soldà e sgnor
Prinsi e Marches, son an dolor:
Tute le dame e 'dcò ij baron
pioro la mòrt 'd Baron Litron.

A Soa Maestà, quand l’han contaje:
“Baron Litron l’é vnù malave”
Ciama a Coni 'l sò carrossé
Baron Litron cor a trové.

A la Madòna quand l’é rivà
prima d’intré 'ndrinta an sità:
Son-o baudëtte, sparo canon
për ralegré Baron Litron.

Soa Maestà, quand a l’é stàit là:
“Baron Litron, coma la-và!”
Sta maladìa, a fà murì
a-i é pa speransa, peui 'd guarì.

Soa Maestà l’é straca dël viage
Baron Litron fate corage
la Lea d’Angel amprovissà
Baron Litron t’arcòrdi pà?

Devi guarì da cost tò mal
't faso sùbit Prim General!
a-i é pa ni Re, ni General
'dnans a la mòrt gnente ch’a val.

Ch’a costa pura tanti dné
Baron Litron mì 't veuj salvé
L’òr e l’argent ch’ì veuli spende
'dnanss a la mòrt, valo pì gnente.

Ma disme un po' Baron Litron
veusto meuri da bon cristian?
't batesarìa 'l Vesco 'd Turin
e mi vnirìa a fé da parin.

Ringràssio la Vòstra Coron-a
diso na còsa, Dio an përdon-a:
“Fede 'd barbèt, costum d’Alman
peuss nen meuri da bon Cristian!”

Ma vorìa fé d’onor bin gròss
un monument a Sant Ambreus:
“Costa sità che i l’hai salvà
e peui ’d vòlte scandalisà!”

Buteme pa, na lustra eterna
l’é mej sotreme 'n Val Luserna
Con ij barbèt am sotraran
e là 'l mè cheur s’arposrà tan!

Baron Litron l’é spirà adess
tiro 'l fià longh, tuti ij Fransess
Baron Litron a l’é spirà
le fomne pioro, 'dcò ij soldà.

Son-o le ciòche, tron-o ij canon
a l’é spirà 'l Baron Litron.
Baron Litron a l’é spirà
pioro tuti, grand e masnà!

(Canson publicà ant ël 1860 da Costantino Nigra, con la colaborassion dël Canònich Alfonso Maria Riberi e dël Prèive Antonio Maria Audisio).

Leteratura piemontèisa
Canson
Poesìa
Anònim